钦定古今图书集成/明伦汇编/宫闱典/第053卷 > 《内人马伎赋》〈以文彩节奏发扬蹈厉为韵〉唐李濯
## 钦定古今图书集成/明伦汇编/宫闱典/第053卷 > 《内人马伎赋》〈以文彩节奏发扬蹈厉为韵〉唐李濯

皇帝顺时观武，乘暇会群。百蛮在庭，如蚁慕于膻附；
千官翊圣，类星拱之垂文。于是时也，严霜翦木，晴空
灭云，都人士女，杂沓缤纷。或侧肩以驰见，或奔跃以
乐闻。众观迭改，群心如待。于是渥洼神骥，齐逸足以
翩翩；宫禁名姝，耀杂妆之彩彩。莫不游缨宝校，玉珂
金玦，挟刃明霜，衣金被，铁搴旗命伍，抽戈按节，侔三
边之挑战，壮六军之校阅。翘趾金鞍之上，电去而都
闲；委身玉镫之旁，风惊而诡谲。人矜绰约之貌，马走
流离之血。始争锋于校场，遽写鞚于金埒。若乃杨叶
既指，雕弓斯彀。百步应的，七札皆透。天颜微怡，雷鼓
訇奏。由舁忸于手折，幽井惭于伎陋。于是羌髳夷羯，
毡裘辫发。心目愕眙，形神陨越。屈膝天庭，稽首魏阙。
荷臣子之忻戴，咨译人以启发，曰：“天临有唐，抚绥万
方，文德广洽，武义大扬。且柔妇之克妙，矧骁夫之可
量。”于是王公卿士，手舞足蹈，歌《湛露》之既浃，咏《天保》
之攸报。乃言曰：“斯伎也，义同七德，名冠六艺。惟便习之至精，在教理之发厉。是知物无不学，学无不济。我
皇岂不曰非妇人之职任”，盖欲以激君子之磨锐。